《比干台》
宋代·赵瞻

九阍大坏一木支，势知不可诚不欺。
商之三仁异所归，死谏不欲狂囚为。
贤哉万世忠臣师，比干而已前其谁。
谏不当显何所持，忠必爱君无拂辞。
帝舜载赓歌康隳，风雅比兴陈盛衰。
君贤臣圣流书诗，光华荣辉同葳蕤。
扶起不欲忧颠危，剖心血颈鼎获糜。
此意不独在一进，死者一传星日垂。
犹有佞人乘其机，顺正逢恶称讽规。
甘言好语解人颐，如鼷食角寝不觜。
聪明蔽密蔀莫知，微干之节世亦疑。
章华非不穷峨巍，姑苏一同宗社移。
名与土灭扫无遗，但为世鉴那中议。
兹台巍巍存遗基，尚觉清风洒肝脾。
妖狐狡兔不敢依，飞沙落日予心悲。

作者简介：（1019—1090）凤翔盩厔人，字大观。仁宗庆历六年进士，授孟州司户参军。历知万泉、夏县、永昌，皆有善政。英宗时，以侍御史出通判汾州。神宗熙宁三年为开封府判官，言青苗法不便。出为陕西、永兴军路转运使，知同、陕州。哲宗时累官同知枢密院事。卒谥懿简。有《春秋论》、《唐春秋》、《西山别录》、《史记牾论》等。